b'\n_START_ARTICLE_\nMary Norton\n_START_PARAGRAPH_\nKathleen Mary Norton (o.s. Pearson; 10. joulukuuta 1903 Lontoo \xe2\x80\x93 29. elokuuta 1992 Bideford, Devon) oli englantilainen lastenkirjailija. H\xc3\xa4net tunnetaan parhaiten K\xc3\xa4tkij\xc3\xa4t-romaanien sarjasta. My\xc3\xb6s elokuva Hokkus pokkus taikaluudalla perustuu h\xc3\xa4nen romaaniinsa._NEWLINE_Mary Norton syntyi Lontoossa ja kasvoi Leighton Buzzardissa. H\xc3\xa4nen kotitalonsa \xe2\x80\x9dThe Cedars\xe2\x80\x9d, jossa h\xc3\xa4n asui vuoteen 1921, on K\xc3\xa4tkij\xc3\xa4in tapahtumapaikka. Mary Norton avioitui vuonna 1927 Robert Charles Nortonin kanssa. Heille syntyi nelj\xc3\xa4 lasta._NEWLINE_Kirjailijanuransa Norton aloitti vuonna 1940, kun perhe asui tilap\xc3\xa4isesti New Yorkissa. H\xc3\xa4nen esikoisromaaninsa The Magic Bed Knob; or, How to Become a Witch in Ten Easy Lessons julkaistiin vuonna 1943 ja jatko-osa Bonfires and Broomsticks 1945. Romaanit julkaistiin yhdistettyn\xc3\xa4 vuonna 1957 nimell\xc3\xa4 Bed-Knob and Broomstick, ja niiden pohjalta The Walt Disney Company tuotti elokuvan Hokkus pokkus taikaluudalla. Romaani suomennettiin vuonna 1987 nimell\xc3\xa4 Lent\xc3\xa4v\xc3\xa4 s\xc3\xa4nky._NEWLINE_Nortonin tunnetuimpiin teoksiin kuuluu romaani K\xc3\xa4tkij\xc3\xa4t (The Borrowers) jatko-osineen. Romaanit kertovat pienikokoisista ihmisist\xc3\xa4, jotka el\xc3\xa4v\xc3\xa4t englantilaisen talon rakenteiden k\xc3\xa4tk\xc3\xb6iss\xc3\xa4 ja lainaavat suurikokoisten ihmisten tavaroita selvit\xc3\xa4kseen hengiss\xc3\xa4. Ensimm\xc3\xa4inen osa K\xc3\xa4tkij\xc3\xa4t julkaistiin vuonna 1952, ja se voitti Carnegie-mitalin. Toinen osa K\xc3\xa4tkij\xc3\xa4t taivasalla ilmestyi vuonna 1955 ja kolmas osa K\xc3\xa4tkij\xc3\xa4t virran viemin\xc3\xa4 vuonna 1959. Sarja k\xc3\xa4sitt\xc3\xa4\xc3\xa4 kaikkiaan kuusi romaania, ja nelj\xc3\xa4 ensimm\xc3\xa4ist\xc3\xa4 on suomennettu, viimeksi K\xc3\xa4tkij\xc3\xa4t yl\xc3\xa4ilmoissa vuonna 1981. Romaaneja ovat kuvittaneet Diana Stanley ja Ilon Wikland. K\xc3\xa4tkij\xc3\xb6iden tarinoita on sovitettu useiksi elokuviksi, joista voidaan mainita amerikkalainen K\xc3\xa4tkij\xc3\xa4t (1997) ja japanilainen animaatio K\xc3\xa4tkij\xc3\xa4t (2010).'